
Dragi bratje in sestre, na 7. velikonočno nedeljo, v času med vnebohodom in binkoštmi, ko Cerkev moli za razsvetljenje in potrebne darove Sv. Duha, smo se zbrali, da obhajamo mašno daritev, razmišljamo ob božji besedi, ki je kompas našega življenja in se spominjamo dogodkov iz preteklosti, ki so kruto zaznamovali čas in ljudi v tej dolini in širši okolici. 

Ko ljudje pripovedujejo o smrti svojih najbližjih, je pretresljivo slišati, kako se nekaterim vtisnejo v spomin zadnje besede umirajočih. Morda gre za zadnje naročilo očeta ali matere, moža ali žene. »Storil sem, kakor mi je naročil(a),« pogosto povedo. Zadnje besede nekega človeka so tistim, ki ga imajo radi, dragocene, na nek način svete. Tako so v kamen vklesane tudi zadnje besede pokojnega horjulskega župana in družinskega očeta Janeza Bastiča, kot spomin in opomin prihodnjih rodovom, kaj se zgodi z ljudmi, ko zavladajo v krajih nasilje, zločini in strah. Zadnjih besed pokojne mame Marijane, žal, niso izvedeli niti njeni otroci, saj krvniki niso dopustili, da bi jih povedala, čeprav je to želela, ko so jo odpeljali od doma in je slutila, da je ne bo več nazaj.

Vsem, ki ljubimo Kristusa, pa bi morale biti njegove poslovilne besede, izrečene pri zadnji večerji, dragocene in še bolj svete od drugih. Prav tem besedam smo namreč s posebno pozornostjo prisluhnili danes, ko se spominjamo na tem, s krvjo nedolžnih Janeza in Marijane Bastič, posvečenem kraju.

Jezus v svoji velikoduhovniški molitvi na predvečer svojega trpljenja prosi, da bi tisti, ki »bodo verovali« vanj, »bili vsi eno, kakor si ti, Oče, v meni in jaz v tebi« ter »da bi bili eno, kakor sva midva eno: jaz v tebi in ti v meni, da bi bili popolnoma eno«. V nekaj vrsticah evangelija imamo kar trikratno željo po edinosti. In to po popolni edinosti! Zgodovina Cerkve, skupnosti njegovih učencev, nam govori drugače. Razdelili smo se in se še delimo. Kristus ve, da bomo Jezusovi učenci samo takrat, ko bomo eno, lahko pričevali zanj: »Da bo svet veroval, da si me ti poslal«. Jezus je na področju prizadevanja za edinost naš učitelj; ko moli, da bi »bili vsi eno«, namreč poda tudi ideal te edinosti »kakor si ti, Oče, v meni in jaz v tebi, da bi bili tudi oni v naju«. Bolj ko bomo njegovi učenci združeni s Kristusom, bolj ko bomo imeli z njim osebni odnos, bolj bomo med seboj edini. Temelj naše edinosti je Kristus, temelj je naš odnos z njim in življenje po njegovih zapovedih. 

To je dobro vedel tudi sv. Štefan, ki smo ga srečali danes v prvem berilu. Diakon in mučenec sv. Štefan je ljubil življenje. Javno, pred ljudmi je govoril o Jezusovem življenju, predvsem pa o njegovi smrti in vstajenju. Bil je poln Svetega Duha. To pomeni, da je govoril o tem, v kar je bil prepričan in je v sebi čutil živo Jezusovo navzočnost. Še več, ista moč, ki jo je sam Jezus razodeval v svojih delih, je bila navzoča v njegovem učencu. Jezusova navzočnost in moč sta se v njem razodeli ob mučeniški smrti. Umrl je tako, da je odpuščal in prosil odpuščanje za vse, ki so ga ubili. – Znamenje torej, da je ljubezen močnejša od sovraštva; močnejša celo od smrti. Takšna moč je nepremagljiva. Mučeništvo sv. Štefana je rodilo največjega Jezusovega pričevalca vseh časov: apostola Pavla.

To, da je edino Kristus lahko trden temelj, neomajna skala našega življenja, sta dobro vedela mama Marijana in oče Janez Bastič, zato sta tako živela sama in vzgajala tudi svoje otroke in zato so bili vsi pripravljeni zaradi vere in zvestobe dati tudi svoje življenje. Izmed osmih Bastičevih otrok je kar pet fantov (Štefan, Tone, Lojze, Pavle in Karel) umrlo nasilne ali mučeniške smrti ... Ko z zgodovinske razdalje gledamo na dobo pred 74 leti lahko zatrdimo: To je bil čas zločina in laži, čas ustrahovanja in brezpravnosti. Rop, požig in umor so prizadeli domove in ljudi. Ljudje, ki so si vzeli pravico, da odločajo o usodi naših ljudi, so pobijali veljake, hlapce, dekle, dninarje, bajtarje, male kmete, matere z otroki in očete ... Ko spet in spet mislimo na žalostne dogodke, pred nami redno vstaja njihova poglavitna resnica: naj so pobijali partizani ali Italijani, vedno so umirali slovenski ljudje. To dejstvo ne bodo mogle izbrisati še tako bleščeče proslave z opevanjem lažnih mitov, ki imajo vsi eno samo korenino: revolucijo. Ko se namreč pri nas govori o osvobodilnem boju, se pozablja na to usodno zlo našega naroda. 

Današnja božja beseda in slovesnost, ki jo obhajamo, pa je biti tudi povabilo k edinosti. Povabljeni smo, da zaživimo v edinosti, ki je temeljni pogoj za obstoj neke države. Edinost, kot medsebojna povezanost, solidarnost in sodelovanje, brez izključevanja in sovraštva. Edinost in enotnost pomenita življenje in obstoj, needinost pa razkroj, propad in smrt. Edinost temelji na resnici. Vsakdo, ki si iskreno želi skupne blaginje in dobrega za vse soljudi, si bo želel njihove enotnosti, sožitja in sodelovanja. Samo sovražniki se poslužujejo načela divide et impera, deli in vladaj. Pravi domoljub in voditelj je tisti, ki so mu potrebe in blagor skupnosti na prvem mestu ter si zato z vsemi močmi prizadeva za medsebojno sodelovanje, sožitje in spoštovanje. Nasprotni temu sta medsebojno izključevanje in neenotnost smrtna sovražnika politične, narodne in vsake druge skupnosti.

Dragi bratje in sestre! Pred 74 leti je bila na preizkušnji generacija vaših prednikov. Danes se morate za »vero, dom in rod«, za vrednote, odločiti vi. V drugačnih časih in okoliščinah se je treba odločati na novo. Pri tem ne smemo pozabiti resnice: Biti kristjan pomeni verovati. Verovati pomeni, Jezusa sprejemati kot resnico. Sprejemati ga kot resnico pa pomeni, izpričati ga. Vsi ljudje moramo iskati resnico. Živeti svojo vero v javnosti, je težko. Predvsem zato, ker javno mnenje nasprotuje krščanskim vrednotam, ki so vrednote življenja, svobode in ljubezni in ki povsod, kamor uspejo prodreti, prinašajo veselje in smisel posameznikom in celotni družbi. Postavljeni smo na križpotje življenja, kjer Bog hoče, da izbiramo. Nasilje, s katerim so med vojno zavladali v naši domovini in ga danes nekateri želijo s praznovanji lažnih mitov obnoviti, zavračamo in ga obsojamo. Kaj takega se ne sme več ponoviti. V težkih trenutkih, v katerih živimo, je nujno potrebna edinost, ki temelji na resnici. Danes bolj kot kdaj koli na vseh ravneh potrebujemo medsebojno spoštovanje, dostojanstvo, dialog, resnicoljubnost in ustvarjalno sodelovanje. Četudi so sile, ki nas že desetletja razdvajajo, še vedno močne, vemo, da je Bog na strani tistih, ki se trudijo za edinost, sodelovanje in mir, zato bomo tudi mi še naprej in še bolj odločno na tej Božji strani. Priprošnja in zgled mnogih, ki so darovali svoja življenja za zmago resnice in ljubezni, nas v tem podpira. Amen.

***

Predsednik Nove Slovenske zaveze Peter Sušnik

Slovesno postavitev križa, ki ga je Nova slovenska zaveza darovala v spomin pokojnikom iz družine župana Bastiča, ne gre jemati kot zgolj spomenik ozkega družinskega pomena. Ena izmed posledic krutega umora župana so bile besede: »Jaz se bom branil!« Te besede, v povezavi z zločinom samim, nam v svoji preprostosti dajejo vpogled v temno in večkrat zmanipulirano ter zlagano podobo »osvobodilnega boja«, ki je bil res le krvava revolucija. Z današnjimi očmi in presojo zdrave pameti vemo, da je morala biti vmes temna sila pekla, da je zaslepila človeka in mu dovolila, da si je vzel božjo oblast odločati o življenju in smrti.

Le popolna odsotnost Boga in človeške prvinske etike lahko razloži krvavo podobo naše dežele v letih 1941 in 1942. Likvidacije pod sprevrženim pojmom justifikacije (kar naj bi skoraj pravno utemeljilo zločin!) so tako šokirale slovenski narod, da je preprosto obstal in čakal, kaj bo. Kot v šoku, ko z odpovedjo telesnih reakcij namesto naravnega in instinktivnega giba obnemimo in obstanemo v nevarnosti, tako je narod stal in čakal. Domišljam si, da so bile novice o umoru zdaj tega, zdaj onega župana, politika, meščana, posestnika, tovarnarja, uradnika ... kakor iz neke zelo oddaljene dežele. 

Kako si predstavljati nepredstavljivo? Kako si predstavljati, da je lahko nekdo ubit zato, ker je dober in plemenit ter skrbi za svoje? Kako si predstavljati, da človeško življenje vrednosti nima več? Kako se braniti, če niti ne veš kako prepoznati nasprotnika? Navedena odločitev o branjenju nam pove bistvo: branili bomo tisto, kar je sveto in naše. Ta odločitev je zadosten dokaz, da kolaboracije nikoli ni bilo: zgolj samoobramba, kjer je sovražnik mojega sovražnika hkrati moja rešilna bilka. Je mar nad Bastičeve segla roka okupatorja? Pa nad Ehrlicha? Nad Natlačena? Le v naši čudni deželi, kjer se počutimo skoraj izgubljeni med zlaganimi podobami lastne zgodovine, je možno v žrtvi videti izdajalca, v zločincu heroja in v ikonografiji ter običajih totalitarizma zabavo in rekreacijo. Ko v čast likvidatorskim trojkam prirediš športno tekmovanje na katerega prostovoljno drvi mladina brez slabe vesti, veš, da je hudič dosegel dokončen cilj saj je nepredstavljivo postalo resnično. O, da bi se ta vrtoglavi nori ples za hip ustavil.

In vendar se je treba braniti: ko odvzamejo vse, kot so to odvzeli Bastičevim, smo postavljeni pred odločitev ali bomo klonili ali ne. Danes je fizično likvidacijo ter nasilje tajnih služb zamenjala bistveno bolj prefinjena metoda: ustrahuješ se namreč sam, saj sprejmeš okvire razmišljanja, ki ti ne dovoljujejo več svobode. V prevladujočem miselnem toku politične korektnosti smo prispeli do točke, ko nam dnevno ubijajo voljo, da bi govorili iz sebe in iz lastne zdrave pameti. Kot nekoč OF, je zdaj neka avantgarda razglasila monopol. Ni več samo monopol državne oblasti in njenih vzvodov, ampak monopol nad razmišljanjem, nad resnico, ki uveljavlja samoomejevanje in avtocenzuro! Kot nekoč justifikacije, danes javni posmeh in diskreditacija praznita prostor pred morebitno prevlado zdrave pameti. Nevarno je, če se ljudje ne odločijo za obrambo ko jim to veleva zdrava pamet: ko ugotovijo, da bi se morali, je njih usoda že zapečatena.

Razumeti zločin nad Bastičevimi ter izrek odločitve za obrambo, pomeni razumeti slovensko stvarnost 20. stoletja, ki je postala osnova za vaške straže, za domobranstvo in pomeni razumeti in ločiti vzroke od posledic. Razumeti pomeni, da nikdar več ne moreš pristati na razpršitev krivde. Razumeti pomeni biti zavezan pričevanju o grozi, ki je doletela slovenski narod zaradi odlašanja z uporom. S tem razumom smo poklicani, da ustvarimo stanje prebujenosti, v katerem bomo brez strahu branili tisto, kar je sveto.

Želim nam vsem, da tudi križ, ki ga danes blagoslavljamo, doprinese k prebujenosti, saj bo oko mimohodnika videlo in srce se mu bo moralo odzvati.

***

Peter Bastarda, sorodnik Bastičevih (umorjeni Janez Bastič je bil stric od njegovega očeta)
Tukaj smo se zbrali, da počastimo spomin na družino Bastič, še posebej na očeta in mater, ki sta bila na tem mestu umorjena kot ena prvih žrtev boljševističnega nasilja. To sta bila Janez in Marijana Bastič, po domače Jakaševa iz Ljubgojne. Njuna hči Marica Cerar Bastič, jih v knjižici Ljubgojna, draga vas domača, ju takole opisuje:

Ko smo bili otroci še majhni, starejši bratje pa neugnani, je bil ata z nami strog, a šibe ni poznal. Odločna beseda in resen pogled – in vse se je uredilo. Trdo je delal in gospodaril, večeri pa so največkrat minevali ob sejah, županskih dolžnosti, pevskih vajah. Mnogokrat smo ga doma pogrešali zaradi javnih obveznosti. Po tisti nesreči sredi tridesetih let ni več zmogel težkega kmečkega dela. Le oral je še, ker se je opiral na plug. Vsa svoja pota po občini je opravil peš. V Ljubljano se je vozil z vlakom. Do postaje smo imeli uro hoda, pa ni vzel konj in voza, da ne bi oviral kmečkih voženj doma. Zelo rad je imel svoje brate in sestre, svojo mater je sinovsko ljubil. Velikokrat smo šli v hrib h Polževim. Vsako leto smo ob sv. Ani povabili staro mamo na godovno kosilo. Če ni mogla priti, ji je mama spekla veliko kmečko sladko štruco, ki smo ji jo otroci nesli na dom. Nagradila nas je s češnjami, zgodnjimi slivami ali pa z lončkom medu.

Ko so ljudje prihajali kropit, so marsikoga oblile solze in slišala sem pritajene besede: »Ti nisi tega zaslužil, ti nisi nikomur storil krivice ...«
Mama nam je bila vsem največja opora v mladem življenju. Mirna, modra in zelo vedra. Če so se fantje kot mladi petelinčki kdaj stepli, jih je pomirila, da je bil kmalu pozabljen ves prepir. Šele potem jim je dala potrebne nauke. Če se je kdaj ob zimskih večerih, ko smo se vsi gnetli okrog peči, naveličala našega klepetanje, je rekla: »Zdaj se pa skušajte, kdo bo najdalj časa tiho,« in smo zdržali tudi do deset minut. Sosede so včasih rekle, da ima železne živce, ker ni tarnala, jokala, vzdihovala. Samo enkrat smo jo videli ihteti – ob odprti krsti njej tako ljube sestre Terezije. Tiste zadnje tedne, ko sta skrb in strah popolnoma prevzela naša življenja, ji je nekoč pri večerni molitvi glava kar omahnila in ni mogla molitve izgovarjati, zakrila si je obraz z rokami. To je bil njen zadržani jok.

Žena iz vasi mi je rekla ob mamini krsti: »Zdaj ji je Bog že povrnil tisti zlat kolač.« Nisem vedela, kaj misli, pa mi je razložila: »Ko sem bila mlada vdova z dvema otrokoma in nismo imeli priboljška za praznike, mi je prinesla zlatorumeno zapečen jabolčni kolač.«
Zares je bila dobrega srca in odprtih rok za ljudi v stiskah. V času gospodarske krize ji je nekdo omenil, da so Buhovi v Šmartnem včasih brez kruha. »Lačni pa ne smejo biti,« je rekla. Tone je potegnil voz izpod kozolca in hitro smo začeli nakladati vreče poljskih pridelkov, sadja, moke, pšena – kar smo pač imeli v shrambah. Sama je sedla na voz in vzela vajeti v roke. Eden od fantov je samo prisedel za spremstvo. Vozila sta se skozi Dobrovo, čez Toško Čelo, skozi Dravlje in prek tacenskega mostu v Šmartno. Buhovi se še zdaj spomnijo, kakšno veselje je zavladalo pri hiši, ko se je tisti kmečki voz ustavil na dvorišču.

Tri odrasle ženske so bile v hiši: mama, teta in dekla, vse tri smo morali enako ubogati. Ne pomnimo, da bi se kdaj resno sprle. Če pa je le prišlo do kake napetosti ali naveličanosti, da je mama potrebovala oddih, se je v sporazumu z očetom odpravila na pot. Včasih na obisk k sestrama ali drugim sorodnikom, včasih na kako romanje. Vrnila se je spočita in sveža in nam opisovala svoja doživetja. Nekoč me je vzela s seboj. Šli sva k Svetim trem Kraljem nad Šentjoštom. Po maši in kosilu pa ne domov, nadaljevali sva pot proti Rovtam. Vse poti daleč naokoli je poznala, tudi veliko ljudi! Kako sva prišli domov, več ne pomnim. Najbrž sem bila tako utrujena, da me je spečo nosila, ali naju je kdo povabil na voz.

Kos smo se tako tolažili z obujanjem spominov, s hvaležnostjo v srcih za take starše, smo se vsi zedinili v misli: kako srečni smo, da smo ju spoštovali in ljubili, da naše vesti ne teži krivda nepokorščine in nehvaležnosti.

Bila sta starša osmih otrok: Janka, Toneta, Štefana, Lojza, Pavleta, Marice, Bete in Karla.

Janko, najstarejši je enajstleten umrl za meningitisom. Dva sta padla med vojno, trije kot žrtve povojnih pobojev.

Marica, ena od dveh preživelih hčera jih v knjižici Ljubgojna, draga vas domača, takole opisuje:

Tone je bil določen za naslednika kmetije. Obiskoval je kmetijsko šolo na Grmu pri Novem mestu. Bil bi dober gospodar. Bratje in sestri so mu po smrti staršev popolnoma zaupali in vedeli, da jim bo nudil topel dom, tudi tedaj, ko bi si sam ustvaril družino.

Lojze je bil najbolj od vseh uporne narave in kritičen do vseh domačih. Ko so potožili mami je rekla, da bo že prišel k pameti; in je res. Po končani vojaški službi je bil že mož, premišljen in preudaren. On je bil tisti, ki je rekel: Pobiti se pa ne dam. Branil se bom. Tako je po smrti staršev in požigu Ljubgojne najprej poveljeval Vaški straži v Št. Joštu pozneje v Horjulu.

Štefan je bil najbolj mirne narave. Dobro se je učil, zato so ga poslali na gimnazijo. Nobenega presenečenja ni bilo, ko se je odločil za duhovniški poklic.

Za razliko od Pavleta, saj je bil najbolj živ. Bil je neugnan in iznajdljiv voditelj vse vaške otročadi. Ko je leta 1941, po končani gimnaziji vstopil v bogoslovje, je mama strahoma spraševala: Le kako boš vzdržal. In je. Postal je moder in globoko veren, tudi da vizionarski, saj je z usmerjanjem pogleda v novo, lepše, večno življenje dal slutiti, kam bodo vse te borbe pripeljale.

Karel, najmlajši, je bil radoživ in radoveden otrok. Ljubil je vse življenje okoli sebe. Z drugimi fanti je barantal za golobe in zajce. Če so ga starejši kdaj dražili zaradi njegovih kupčij je mama vedno rekla , naj mu pustijo nedolžno veselje. In iz takega otroštva je bil vse prehitro vržen v neizprosen vrtinec vojne in revolucije.

To so bili Jakaševi. Marljivi, domoljubni, družbeno odgovorni, pošteni, izobraženi ... Ali zelo preprosto: bili so trdna krščanska družina. In kot taki so bili spoštovani. Ljudje so jih imeli radi in bili so vzor celi dolini.

Toda prekmalu se je končal čas miru in začel se je čas vojne. V dolino so se naselili nemiri. Na plečih boja proti okupatorju boljševiki razvijejo revolucijo za prevzem oblasti:

ljudje pristopijo k ideji boja proti okupatorju, zavračajo pa novo ideologijo, kot so jo zavrnili že po 1. sv. vojni. Toda tokrat so revolucionarjem vojni časi bolj po godu. Če ne gre zlepa gre pa zgrda. Počasi postaja jasno, da je njihov boj boj proti veri, kulturi te doline, da je to boj za oblast. Med ljudmi se je naselil strah.

Vedelo se je že o umorih številnih katoliških voditeljev, akademikov v Ljubljani župnikov in kaplanov na podeželju. Marica je bila priča ob truplih prof. Lamberta Ehrlicha in Rojica na kraju zločina.

Ampak to dolina še prenese. Pri Jakaš pa zaskrbljenost narašča. Vedeli so, kdo so prve tarče.

In prišla je noč14. junija 1942. Pasji lajež je naznanil prihod partizanov. Takoj so se vsi zbudili. Tone se je po materinem opozorilu uspel skriti na podu v skromnem kupu slame. Tudi tam so ga iskali, pa ga oni ni hoteli najti. Tone kasneje pravi, da sodeč po govorici mora biti Posavčan. Starša sta vedela, da se ne moreta skriti.

V knjižici Marica ta dogodek takole opisuje:

Očeta so takoj odvedli na dvorišče in ga stražili, da se ni mogel več premakniti. Samo enkrat se je sklonil, da bi naravnal žlebiček pri koritu, kjer smo napajali živino. Partizan se je norčeval oče pa je rekel: »Kajne, sem še vedno skrban.« te zadnje očetove besede je slišal Tone. Mama jim je morala odpirati omare in shrambe, da so nosili na voz vse od kuhinjskega pribora do moških oblek in čevljev. Potem sta s poveljnikom prišla v tetino hišo, tam je bila Beta že pol ure pripravljena se tresla od strahu. Ko sta vstopila se je čisto pomirila in rekla mami, naj očeta pripravi na smrt. »Saj je že pripravljen,'» je odgovorila mama. ,«Vama nič ne očitamo. Ženske niste nič krive. Toda oče in fanta so izdajalci,'» je govoril partizan.

Beta:, »Koga so izdali? povejte en primer, povejte vsaj eno osebo.« Poveljnik nekoliko v zadregi: »O tem bo razpravljalo sodišče, zdaj nimamo časa.« Nato je zahteval, da sta odklenili kaščo in Mravljetovo stanovanje. Ko je v spalnici zagledal njuno poročno sliko, je rekel: »Ta je že dober, ta je že naš.« Sliko je položil na omarico, ni je hotel gledati.

Iz kašče so prenašali vreče moke, fižola, prekajeno meso, lonce masti, kar se je pač dalo odnesti. Nato so šli v spodnjo klet, vrata vanjo so vodilo naravnost z dvorišča. Tam so bila kadi polne kisle repe in zelja, police za sadje, zdaj že prazne, nekaj starih škafov in sodčkov. Vse so preiskali, še zdaj niso vedeli, da Lojzeta ni doma. V resnici, je bila to prve sobota, da ni prišel domov iz Ljubljane; smo ga le prepričali naj ostane na varnem.

Iz hleva so odvedli konja, ju vpregli pred naložen voz, nato še krave in telice. Nazadnje so odločili, da mora tudi mama z njimi. Prišla je še enkrat v zgornjo hišo, tam sta imela spalnico Karel in »mali hlapec« Tonček Vrhovec. Nista smela nikamor iz sobe. »Jaz moram tudi z njimi. Kako boste živeli, če me nebo nazaj?« je rekla mama Karlu z tresočim glasom. Karel je vprašal partizana, kam ju peljejo in kdaj bosta spet doma. Dobil je odgovor, da ne daleč, da bosta že zjutraj spet prosta.

Nato se je žalostni sprevod začel pomikati z dvorišča po poti proti Vrzdencu. Mama je še enkrat klicala Karla in prosila poveljnika, da bi smela še enkrat v hišo, da bi naročila nekaj za otroke. Ni ji dovolil. Ta pogovor je slišal Tonček skozi odprto okno. Beta ni vedela, da so tudi mamo odpeljali. Soseda – Vovkova Mica – je pri zastrtem oknu poslušala, in ko so šli mimo hiše ob njihovem vrtu, je slišala mamine besede, bolj žalosten vzdih: »Torej moram res tudi jaz z vami.« Bila je med zadnjimi v vrsti, se opotekala, partizan jo je priganjal, da se že mudi.

Nekaj po drugi uri, v zgodnjem nedeljskem jutru so odšli. Pri Gabršku so se obrnili na kolovoz proti Zagorici. Ob treh so bližnji kmetje, predvsem Šprinkovi, zaslišali smrtne krike: »Kaj sem vam storil? Kaj me pobijate? Moj Bog, moj Bog.« nato en sam strel. Čez nekaj časa se je kolona živine in partizanov pomikala mimo hiš in nato proti gozdovom v smeri Lesno Brdo, Ključ.

Ob prvem svitu so ljudje našli oba mrtva, očeta pobitega, mamo ustreljeno. Oba sta ležala na obrazih tesno drug ob drugem.

Ljudje iz Zagorice so prišli z žalostnim sporočilom že prvo nedeljsko mašo. Doma sta bile le Beta in Karl. Tone se je že pred dnem odpravil na Drenov Grič in z vlakom v Ljubljano. Sosedje so pomagali – prepeljati trupli domov, ju umili, preoblekli in položili na pare. Balenčev Miha se je s kolesom pripeljal v Ljubljano, napotil se je v semeniško poslopje in tam poiskal Pavleta. Potem so se vsi sešli pri stricu Janezu in sklenili, da morata Tone in Lojze ostati skrita v Ljubljani, midva s Pavlom pojdeva domov.

Ko sva hitela po bližnjicah proti Ljubgojni, so po glavni že hodili kropilci v gručah, vsa hiša jih je bila polna. Mama je bila lepa in spokojna, očetova glava pa tako razbita, da so ga pokrili z ruto.

Proti večeru so se obiski ustavili. V mraku je prišel Mihcov Cene, ostal z nami nekaj časa in odšel, ko se je stemnilo. Ves večer smo bili čisto sami. Nihče si ni upal čuti z nami, vse je prešinjal strah – ne pred mrtvimi, temveč pred ljudmi, ki so zmožni takih dejanj. »Le kako naj zaupamo, da hočejo narodu dobro, če počenjajo take hudobije?« me je jokaje nagovorila Košicova mama. Prav tako so menili drugi sosedje.

Bilo je vse strahotno tiho okrog doma. Nič se ni zganilo, v hlevu se edina krava, ki so jo pustili, ni niti premaknila. Nobenega znaka normalnega življenja na kmetiji, le voda je neprestano šumela v koritu pri hiši.

Drugi dan je prišel kropit horjulski župnik, globoko pretresen, de se kaj takega more zgoditi v župniji. Prišel je tudi podžupan, horjulski posestnik Janež, izrekel sožalje v imenu občine in obljubil pomoč pri pogrebu .Res je oskrbel konje in voz, da so krsti pripeljali v cerkev in pokopališče.

Pogreb je bil v torek 16. junija. Ob prvem svitu me je prebudil nenavaden šum, kot nekako grgranje. Hitro pogledam k mrtvima. Mami je vrela kri iz ust, tekla sem po vedro vode, poklicala še druge, brisali smo kri, čistili obleko in krsto, dokler se ni ustavila. - Da bodo vsaj mamo še videli lepo, ko pridejo bratje in drugi sorodniki.

Kmalu v jutru so se pripeljali vsi trije starejši bratje z avtom iz Ljubljane, z njim tedanji predstojnik lazaristov, g. L. Sedej, stric Janez in drugi sorodniki z Vrhnike. Malo pozneje je prišla še skupina mojih sošolk. Udeležba pri pogrebni maši je bila velika, zbralo se je deset duhovnikov, pri stranskem oltarju je istočasno kot župnik maševal brat Štefan, tedaj še nismo poznali somaševanja. Nihče od cerkvenih pevcev se ni upal sodelovati s petjem, čeprav je bil oče od svoje mladosti pa prav do smrti član pevskega zbora. Orglal in pel je samo organist.

V nebesa naj vaju spremljajo angeli,

ob vajinem prihodu naj vaju spremljajo mučenci ...

Tolažilna molitev pogrebnega obreda nas je spremljala na pokopališče. Tedaj je bila med nami še 92-letna očetova mama, Povževa stara mati. Uro daleč je prišla peš z osamljene kmetije v hribu nad Vrzdencem, kjer je bil naš oče doma. Še tisto jesen smo tudi njo položili k večnem počitku, kar zaspala je, ni imela več volje do življenja.

Tiste večere in noči nismo prenesli, da bi odšel vsak v svojo sobo. Počivali smo v zatemnjeni kuhinji in se pogovarjali. Tako smo se vsaj nekoliko pomirili.

In ta umor je dal strahu možnost, da se je ljudem v tej dolini zažrl do kosti. Prišlo je. Od sedaj naprej je dovoljeno vse. Strah je postal poglavitna strateška postavka komunistov v boju proti lastnemu narodu, kakor pravi Justin Stanovnik v že omenjeni knjižici.

Janez je vedel, da partizanom njegova drža ni všeč. Vedel je, da je zaradi tega v smrtni nevarnosti. Vedel je, kaj ga čaka.

Bi se lahko umaknil? Bi kot župan lahko hrano iz občinskega skladišča dodelil partizanom namesto prebivalstvu, kateremu je bilo namenjeno? Bi lahko poiskal pomoč pri okupatorju?

Janez in Marijana! Hvala vama, da se o tem nista spraševala in postala znamenje kreposti tej dolini za vse čase.

Naj se kratko spomnim tukaj še dveh Marijaninih bratrancev, ki sem ju osebno poznal. To sta bila France Buh iz Šmartnega pod Šmarno goro, lazarist, dolgoletni misijonar na Madagaskarju. Zadnja leta je bil oskrbovanec v Vincencijevem domu v Štepanji vasi, kjer je delovala moja sestra. In Janez Zdešar, dolgoleten izseljeniški duhovnik v Nemčiji. V knjigi Spomin na težke dni opisuje pobeg izpred vrat smrti v Teharjah in ostaja pričevalec grozot, ki so se tam zgodile. Kar nekajkrat se je ustavil v naši hiši. Pri njiju sem občudoval vedrino, ki sta jo uspela ohraniti v sebi kljub prestanemu trpljenju. Hvala Bogu za ta poznanstva.

In ta umor je dal strahu možnost, da se je ljudem v tej dolini zažrl do kosti. Prišlo je. Od tedaj naprej je bilo dovoljeno vse. Strah je postal poglavitna strateška postavka komunistov v boju proti lastnemu narodu, kakor pravi Justin Stanovnik v že omenjeni knjižici.

Janez je vedel, da partizanom njegova drža ni všeč. Vedel je, da je zaradi tega v smrtni nevarnosti. Vedel je, kaj ga čaka.

Bi se lahko umaknil? Bi kot župan lahko hrano iz občinskega skladišča dodelil partizanom namesto prebivalstvu, kateremu je bilo namenjeno? Bi lahko poiskal pomoč pri okupatorju?

Preživeli v tej družini Marica in Beta, sta si ustvarili družini v Kanadi. Obe sta že pokojni. Tam živijo še vnuki tukaj preminulih: Lenka, Monika (+), Gregor, Pavel, Katarina, Margareta, Marijana, Peter, Janez, Helena (+).

Kaj naj jim porečemo ob njihovem morebitnem obisku, ko se nimajo več kam vrniti? Kmetija je razdeljena, razparcelirana, raztelešena.

Mogoče bi jim morali reči. Hvala vašim starim staršem, da se nista spraševala na prej omenjena vprašanja in postala znamenje kreposti, poštenja in ljubezni do domovine vsej dolini za vse večne čase.

Mogoče jim nekoč porečemo: hvala vašim mučencem, saj na njihovo priprošnji postajamo boljši ljudje.

***

Župan Horjula Janko Prebil

Spoštovani Janez Bastič, nekdanji horjulski župan, sosed in sovaščan!

Težko je najti besede, da te nagovorim kot župan župana, dobrih 70 let potem, ko so tebe in tvojo ženo Marijano umorili, na tem mestu, kjer danes blagoslavljamo križ v spomin na vajino kruto smrt.

Kot spoštovan in ugleden mož, pravi domoljub, zaveden Slovenec in pokončen kristjan si bil več let župan predvojne horjulske občine. Horjul je v tem času doživljal vzpon in razvoj na gospodarskem in družbenem področju. Ustanovljena je bila Kmečka zveza, zadružna hranilnica in posojilnica, trgovine in druge sodobne ustanove. Živahno je bilo športno in kulturno dogajanje. Močno versko življenje je odsevalo v velikem številu novih maš. Horjulska šola je odprla vrata mnogim kasnejšim izobraženim laikom: odvetnikom, profesorjem, inženirjem in drugim.

Horjul je predstavljal zdravo jedro slovenskega podeželja, kjer so bili doma poštenje, delavnost, medsebojna sosedska pomoč in zaupanje v božjo previdnost. To je presekal prihod druge svetovne vojne. V stiski okupacije in prihajajoče revolucije si želel ljudem stati ob strani in jim kljub izrednim razmeram omogočiti čim bolj mirno življenje. Oba z ženo sta bila dobrega srca in odprtih rok za ljudi v stiskah. Bil si vzoren gospodar svojega doma in horjulske doline vse do krute noči in zgodnjega junijskega jutra leta 1g42, ko so tebe in ženo Marijano odpeljali od doma v noč. Brez slovesa od svojih domačih sta umrla pod rokami zločincev. Naslednji teden , prvega julija je en sam usoden rafal na Italijansko kolono vaščane Ljubgojne spravil v obup. Italijanski vojaki so vas v naslednjih dveh dneh oropali in požgali. Vaščani so ostali brez vsega , zatekli so se k bližnjim sorodnikom in znancem v sosednjo vas Horjul. Še ena usoda je zaznamovala vas Ljubgojno, petnajst mladih kmečkih fantov je leta 1945 brez sojenja bilo umorjenih.

Sledi krutih nasilnih dejanj so bila v Ljubgojni vidna še desetletje in več, preživeli tega ne bodo nikoli pozabili.

Spoštovani zbrani,

Zahvaljujem se monsinjorju magistru Franciju Petriču in župniku Janezu Smrekarju za opravljeno bogoslužje in blagoslov spominskega križa. Predstavnikom Nove slovenske zaveze za podporo in sodelovanje. Posebna zahvala gre organizacijskemu odboru za postavitev križa.

Hvala vsem, ki ste prišli v prepričanju, da se kaj podobnega ne sme nikoli več ponoviti. Pravi domoljubi kot sta bila zakonca Bastič in mladi kmečki fantje so pogoj in temelj za prihodnjo blaginjo slovenskega naroda in za boljšo prihodnost nas in naših zanamcev.

